“Kakae Blong Mi,” Hemia Wok Blong God—Jon 4:34 | Stadi\nWajtaoa—Blong Stadi | Mei 2014\nLANWIS Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Jehu Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Silozi Silozi Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\n“Kakae Blong Mi,” Hemia Wok Blong God\n?Wanem i mekem yu yu harem gud? ?Mared blong yu? ?Ol pikinini blong yu? ?Taem yu kampani wetem wan gudfala fren? Ating yu harem gud tu blong kakae wanples wetem ol famle blong yu. Be sipos yu yu wan man blong Jehova, ?yu harem gud moa blong mekem wanem? Yu harem gud tumas blong mekem wok blong God, mo blong stadi long Baebol, mo blong talemaot gud nius.\nLong wan singsing blong presem God, king blong Isrel bifo, Deved, i talem se: “Mi mi wantem tumas blong mekem ol samting we yu yu wantem. Oltaem mi mi holem tok blong yu long tingting blong mi.” (Sam 40:8) Deved i gat plante trabol mo wari long laef blong hem. Nating se i olsem, hem i harem gud tumas blong mekem samting we God i wantem. I tru, i no Deved nomo we i harem gud blong wosipim tru God, i gat plante narafala tu.\nAposol Pol i talem bakegen ol tok blong Ol Sam 40:8 taem hem i tokbaot Mesaea, i se: “Long taem ya we Kraes i rere blong kam long wol, hem i talem long God se, ‘Yu yu no wantem we ol man oli stap mekem sakrefaes, mo we oli stap tekem presen i kam blong givim long yu. Be yu yu mekem wan bodi blong mi i stap rere finis blong mi go long wol.’ Mo hem i talem bakegen se, ‘God, mi mi rere blong mekem ol samting ya we yu yu wantem, stret olsem we oli raetem long buk blong Loa blong yu, blong tokbaot mi.’”—Hib. 10:5-7.\nTaem Jisas i stap long wol, hem i laekem blong lukluk ol naes samting we God i mekem, mo blong joen wetem ol fren, mo blong kakae wetem ol narafala. (Mat. 6:26-29; Jon 2:1, 2; 12:1, 2) Be hem i laekem moa blong mekem wok blong Papa blong hem, mo i harem gud tumas from. Hem i talem se: “God i sanem mi mi kam, mo kakae blong mi, i blong mi mekem ol samting we hem i wantem blong mi mi mekem, mo blong mi finisim ol wok we hem i givim long mi.” (Jon 4:34; 6:38) Taem ol disaepol blong Jisas oli wokbaot wetem hem, oli luksave se wok blong talemaot Kingdom i givim glad long hem. Taswe, olgeta tu oli wantem tumas blong mekem wok ya.—Luk 10:1, 8, 9, 17.\n‘GO PULUM OL MAN OLI KAM MAN BLONG MI’\nJisas i talem long ol man blong hem se: “Yufala i mas go long ol man long olgeta ples long wol, blong pulum olgeta oli kam man blong mi. Mo yufala i mas baptaesem olgeta long nem blong Papa blong mi, mo long nem blong mi, mi Pikinini blong hem, mo long nem blong Tabu Spirit. Mo yufala i mas tijim olgeta blong oli folem olgeta tok ya we mi mi givim finis long yufala. Mo yufala i mas save se mi bambae mi stap wetem yufala oltaem, gogo wol ya i finis.” (Mat. 28:19, 20) Blong mekem wok ya, yumi mas go long evri ples we i gat man long hem, yumi gobak bakegen blong luk olgeta we oli intres, mo yumi mekem ol Baebol stadi. Ol wok ya oli mekem yumi harem gud tumas.\nNating se plante man oli no intres, yumi gohed blong prij from we yumi lavem Jehova mo ol man\nNating se ol man oli intres no nogat, samting we i mekem yumi harem gud tumas long wok blong prij, hemia tingting we yumi gat long wok ya. ?From wanem yumi gohed blong talemaot gud nius, nating se plante man oli no intres? From we yumi save se taem yumi talemaot Kingdom long ol man, yumi stap soemaot se yumi lavem God mo yumi lavem ol man. Yumi save se laef blong yumi mo laef blong ol man i stap long denja. (Esik. 3:17-21; 1 Tim. 4:16) Naoia, bambae yumi tokbaot sam samting we oli givhan long plante brata mo sista we oli wok long ol had teritori, blong oli holemtaet strong tingting, no oli mekem tingting blong olgeta i strong bakegen.\nYUMI TEKEM EVRI JANIS\nSipos yumi askem ol gudfala kwestin long ol man we yumi prij long olgeta, plante taem yumi save pulum tingting blong olgeta. Wan sista, nem blong hem Amalia, i mekem olsem. Wan dei, hem i luk wan man i sidaon long ples blong spel, i stap ridim niuspepa. Hem i go klosap long man ya, mo i askem long hem sipos i gat sam gud nius long niuspepa. Man ya i talem se ‘nogat.’ Nao Amalia i talem se: “Mi mi gat wan gud nius blong talem long yu, hemia gud nius blong Kingdom blong God.” Tok ya i pulum tingting blong man ya, nao hem i wantem stadi Baebol. Amalia i statem stadi wetem tu narafala man bakegen long ples blong spel.\nWan narafala sista, nem blong hem Janice, i mekem ples we hem i wok long hem i kam olsem teritori blong hem blong prij. Ale wan sekiuriti mo wan woman we i wok wetem Janice tufala i intres long Wajtaoa. Nao Janice i talem se, taem ol niufala magasin oli kamaot, bambae hem i karem olgeta oli kam long tufala. Hem i mekem sem mak long wan narafala man tu we i wok wetem hem. Man ya i laekem Wajtaoa mo Wekap! from we tufala i tokbaot plante defdefren samting. Smoltaem biaen, wan narafala man bakegen i askem sam magasin. I no longtaem, i gat 11 man mo woman long wok blong Janice we oli ridim ol magasin. Hem i talem se: “!Mi mi kasem wan bigfala blesing long Jehova!”\nYU MAS GAT GUDFALA TINGTING\nWan eria elda i talem long ol pablisa se taem oli storian finis wetem wan man, oli no mas talem nomo se bambae oli kam luk hem bakegen samtaem. I moagud oli askem long hem se: “?Yu yu glad sipos mi soem long yu olsem wanem mifala i mekem Baebol stadi wetem ol man?” Sipos no, oli save askem se: “?Wanem dei nao we i stret blong mi kam luk yu bakegen?” Eria elda ya i talem se long wan kongregesen, ol brata mo sista oli yusum lastok ya long ful wik we hem i stap, nao oli statem 44 Baebol stadi.\nI gud yumi gobak kwiktaem, maet sam dei nomo afta we yumi mitim wan man. ?From wanem? From we sipos yumi mekem olsem, man i luksave se yumi wantem tumas blong givhan long hem blong i kasem save long Baebol. Wan woman i talem from wanem hem i wantem stadi wetem ol Witnes, i se: “Mi mi luk se ol Witnes oli tingbaot mi mo oli wantem tumas blong givhan long mi.”\nYu save askem se: “?Yu yu glad sipos mi soem long yu olsem wanem mifala i mekem Baebol stadi wetem ol man?”\nWan sista, nem blong hem Madai, i joen long Paenia Skul. Smoltaem biaen, hem i gat 15 Baebol stadi mo i givimaot 5 moa i go long ol narafala pablisa. Mo tu, plante long ol stadi ya oli kam long ol miting. ?Wanem i mekem se Madai i naf blong statem plante Baebol stadi olsem? Long Paenia Skul, hem i lanem se, taem i had blong faenem ol visit, hem i no mas lego kwiktaem. Hem i mas gohed nomo gogo hem i faenem olgeta. Wan narafala Witnes we i givhan long plante man, i talem se: “Mi luk se sipos yumi wantem givhan long plante man blong oli save Jehova, yumi mas go luk olgeta bakegen mo bakegen.”\nTaem yumi gobak kwiktaem blong luk ol man we oli wantem save trutok, yumi soemaot se yumi wantem tumas blong givhan long olgeta\nI no isi blong mekem ol visit mo Baebol stadi oltaem, yumi mas traehad. Nating se i olsem, hadwok blong yumi bambae i karem gudfala frut. Taem yumi traehad, yumi givhan long ol narafala blong “oli save trutok,” nao bambae oli save kasem laef blong olwe. (1 Tim. 2:3, 4) Antap long samting ya, yumi kasem bigfala glad.\n?Wanem Stret Rod Blong “Ansa Long Evri Man”?\n?Yu Yu Folem Nambawan Rul Long Wok Blong Prij?\nLAEF STORI Jehova i Givhan Bigwan Long Mi\nJehova God i Wok Folem Plan\nOgenaesesen Blong Jehova i Stap Muv, ?Be Olsem Wanem Long Yu?\nSAM STORI BLONG BIFO “I Gat Plante Kakae i Stap Yet Long Garen”\nText Ol defren wei blong daonlodem ol buk long intenet WAJTAOA—BLONG STADI Mei 2014\nWAJTAOA—BLONG STADI Mei 2014


Ol Wok 19 | Baebol Long Intenet | Niu Wol Translesen\nOl Wok blong ol Aposol 19:1-41\nPol long Efesas; Samfala oli baptaes bakegen (1-7)\nPol i tijim ol man (8-10)\nMekem gudfala wok, nomata se rabis spirit i agens (11-20)\nBigfala rao i kamaot long Efesas (21-41)\n19 Nao long taem ya we Apolos+ i stap yet long Korin, Pol i folem wan rod we i pas antap long ol hil, nao hem i kamtru long Efesas.+ Long ples ya, hem i faenem sam disaepol. 2 Nao hem i askem long olgeta se: “?Taem yufala i bilif, yufala i kasem tabu spirit?”+ Olgeta oli ansa se: “Mifala i neva harem se i gat tabu spirit.” 3 Nao hem i askem se: “?Be wanem kaen baptaes yufala i baptaes long hem?” Oli ansa se: “Mifala i baptaes long baptaes ya we Jon i tijim.”+ 4 Nao Pol i talem se: “Jon i baptaesem ol man blong soemaot se oli tanem tingting blong olgeta,+ mo hem i stap talem long ol man se oli mas bilif long man ya we bambae i kam biaen long hem,+ hemia Jisas.” 5 Taem oli harem tok ya oli baptaes long nem blong Masta Jisas. 6 Mo taem Pol i putum han blong hem long olgeta, tabu spirit i kam long olgeta,+ nao oli stat blong toktok long narafala lanwis, mo oli stap talemaot ol profet tok.+ 7 Long grup ya, i gat samwe long 12 man evriwan. 8 Taem hem i stap long ples ya, long tri manis hem i stap go insaed long sinagog,+ i stap toktok we i no fraet nating. Hem i stap tokbaot Kingdom blong God, mo i stap toktok plante, i askem kwestin blong mekem ol man oli tingting mo blong pulum olgeta blong oli bilif.+ 9 Be sam man oli stronghed tumas, oli no wantem bilif, mo oli stap tok nogud long Rod Blong Masta+ long fes blong ol hip man. Nao hem i aot long olgeta,+ mo i tekem ol disaepol oli biaen long hem. Mo evri dei, hem i stap givim tok long wan bigfala klasrum blong man ya we nem blong hem Tiranas. 10 Hem i mekem olsem blong tu yia, blong evriwan, ol man Jiu mo ol man Gris we oli stap long provins ya Esia, oli harem tok blong Masta. 11 God i stap yusum Pol blong mekem ol bigbigfala merikel,+ 12 taswe taem ol man oli stap karem ol angkejif mo ol klos we hem i stap yusum, oli tekem i go long ol sikman,+ sik blong olgeta i finis, mo ol rabis spirit oli goaot long olgeta.+ 13 Be sam man Jiu we oli stap go olbaot long evri ples blong ronemaot ol dimon, olgeta tu oli traem blong yusum nem blong Masta Jisas long olgeta we oli gat ol rabis spirit. Oli stap talem se: “Mi mi tok long yu long nem blong Jisas ya we Pol i stap talemaot.”+ 14 Long olgeta ya, i gat ol seven pikinini blong wan man Jiu we i hae pris, nem blong hem Skeva. 15 Be rabis spirit i talem long olgeta se: “Jisas ya, mi mi save hem,+ mo mi harem nius blong Pol tu.+ ?Be yufala i hu?” 16 Nao man ya we rabis spirit i stap long hem, i jam long olgeta, i faetem olgeta, mo i winim olgeta. Nao oli ronwe long haos blong hem we oli neked,* mo oli karekil. 17 Taem ol man Jiu mo ol man Gris we oli stap long Efesas oli harem nius blong samting ya, oli fraet tumas. Nao ol man oli stap leftemap nem blong Masta Jisas i go antap moa. 18 Nao plante man we oli kam man blong bilif, oli go talemaot long fes blong ol man, ol rabis wok we oli stap mekem. 19 Mo plante long olgeta we oli stap mekem majik, oli karem ol buk blong olgeta i kam wanples, nao oli bonem long fes blong olgeta man.+ Mo taem oli kaontem praes blong ol buk ya, hem i 50,000 silva mane. 20 Nao ol bigfala samting ya oli mekem se tok blong Jehova* i stap goaot moa long evri ples, mo i stap kam strong moa oltaem.+ 21 Nao biaen long ol samting ya, Pol i mekem plan blong go long Jerusalem, be fastaem hem i wantem pas long Masedonia+ mo Akaea. Hem i talem se: “Taem mi kasem Jerusalem,+ bambae mi mas go long Rom tu.”+ 22 Nao hem i sanem tu long ol man ya we oli stap mekem minista wok blong givhan long hem, hemia Timoti+ mo Erastas,+ tufala i go long Masedonia. Be hem i stap smoltaem long provins ya Esia. 23 Long taem ya nao, wan bigfala rao+ i kamaot from Rod blong bilif.+ 24 I gat wan man we nem blong hem Demetrius, hem i stap wokem ol samting long silva. Hem i stap wokem ol smosmol haos long silva, we oli pija blong tempol blong Atemis. Mo hem i stap givhan long ol narafala we oli mekem sem wok olsem hem, blong oli winim bigfala mane.+ 25 Nao hem i singaot ol man ya wetem ol narafala man we oli stap mekem ol wok olsem, oli kam wanples nao i talem long olgeta se: “Ol fren. Yufala i save finis se bisnes ya blong yumi i stap mekem yumi kam rij. 26 Be naoia yufala i luk mo yufala i harem tok blong man ya Pol, we i stap talem se ol god ya we ol man nomo oli stap wokem, oli no tru god nating. Hem i no mekem olsem long Efesas nomo,+ be klosap long evri ples long provins ya Esia, hem i pulum wan bigfala hip blong man blong oli bilif long ol tok blong hem.+ 27 Mo mi mi fraet se ol man bambae oli stat blong tok nogud long bisnes blong yumi. Woman god ya blong yumi, Atemis, hem i hae be i luk olsem se ol man bambae oli no moa tinghae long tempol blong hem. Mo tu, evri man long Esia mo long wol oli wosipim Atemis, be from tok ya blong Pol, bambae oli no moa leftemap hem.” 28 Taem olgeta oli harem tok ya, oli kros tumas, nao oli stap singaot bigwan se: “!Atemis blong ol man Efesas, yes!” 29 Nao tingting blong ol man long taon ya i paspas olbaot, mo olgeta evriwan oli spid i go insaed long tieta.* Oli pulum Gaeas mo Aristakas tu i go wetem olgeta.+ Tufala ya i blong Masedonia mo tufala i stap wokbaot wetem Pol. 30 Pol tu i wantem go insaed wetem ol man ya, be ol disaepol oli no letem hem. 31 Mo sam fren blong hem we oli ofisa blong lafet mo gem long ples ya, oli sanem tok long hem, oli talem strong se hem i no mastik blong go insaed long ples ya. 32 Insaed long ples ya, ol man oli stap mekem bigfala noes, sam oli talem narafala tok, mo sam oli talem narafala tok, from we asembli ya i konfius, mo bighaf blong olgeta oli no save from wanem oli kam long ples ya. 33 Nao sam man Jiu oli pusum wan long olgeta, nem blong hem Aleksanda, blong i go stanap long fes blong ol man. Nao hem i leftemap han blong hem blong kwaetem ol man, mo hem i traem blong toktok long olgeta. 34 Be taem ol man oli luksave se hem i wan man Jiu, oli singaot bigwan bakegen, we olgeta evriwan oli singaot wantaem, oli se: “!Atemis blong ol man Efesas, yes!” Oli stap singaot olsem blong tu aoa. 35 Nao bigman blong taon ya i girap, i kwaetem olgeta. Biaen hem i talem se: “Ol man Efesas. Olgeta man oli save se taon ya Efesas hem i lukaot long tempol blong Atemis ya we i hae, mo long pija ya we i aot long heven i foldaon i kam. 36 I no gat wan man i save talem se ol samting ya oli no tru. Taswe, yufala i mas stap kwaet, yufala i no tekem aksen hariap we yufala i no tingting gud fastaem. 37 Yufala i tekem tufala man ya i kam long ples ya, be tufala i no stil long tempol, mo tufala i no stap tok nogud long woman god ya blong yumi. 38 Sipos Demetrius+ mo ol man we oli mekem sem wok olsem hem, oli gat sam poen agens long wan man, i gat ol prapa taem blong mekem kot, mo i gat ol prokonsul* tu oli stap. I moa gud oli go luk olgeta ya blong talemaot ol poen we oli faenem long man ya. 39 Be sipos i gat wan narafala samting bakegen we yufala i wantem mekem, taem i gat wan asembli, bambae oli mekem desisen long hem folem loa. 40 I nogud oli tekem yumi i go long kot mo oli jajem yumi se yumi stap pulum ol man blong mekem trabol tede, from we yumi no gat tok nating blong talem from wanem yumi mekem bigfala rao ya.” 41 Hem i talem tok ya finis, nao i sanem asembli ya oli go wanwan.\n^ Ples ya i olsem wan stedium we ol man oli stap go hivap long hem, be oli wokem long ston mo hem i haf raon.\nOl Wok 19


Buk Blong Ol Baebol Stori we oli transletem long Pangasinan\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Basque Bislama Cambodian Catalan Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chol Croatian Czech Dangme Danish Dutch English Estonian Ewe Fante Finnish French Ga Galician Georgian German Greek Gun Haitian Creole Hiligaynon Hungarian Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Kongo Korean Kpelle Krio Latvian Lithuanian Malagasy Malay Mingrelian Myanmar Nahuatl (Central) Ngabere Norwegian Nzema Oromo Otomi (Mezquital Valley) Pangasinan Polish Portuguese Portuguese (Portugal) Punjabi Romanian Russian Serbian Serbian (Roman) Sesotho (Lesotho) Setswana Silozi Silozi Slovenian Solomon Islands Pidgin Spanish Swahili Swedish Tagalog Tahitian Tamil Tankarana Tarascan Telugu Thai Tigrinya Tojolabal Totonac Tsonga Turkish Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Vezo Wallisian Welsh Xhosa Zapotec (Lachiguiri) Zulu\nBuk Blong Ol Baebol Stori i Kasem Skul\nLong yia 2012, Buk Blong Ol Baebol Stori i kamaot long lanwis blong ol man Filipin, hemia Pangasinan. Buk ya i givhan long plante pikinini long skul we oli toktok lanwis ya. Mo tu, Dipatmen blong Edukesen long Filipin i wantem se ol tija blong praemeri, oli mas tijim ol pikinini long prapa lanwis blong olgeta.\nLong Filipin i gat bitim 100 lanwis, taswe oli no save se weswan lanwis blong yusum long ol klasrum. Long yia 2012, Dipatmen blong Edukesen i faenemaot se “sipos oli yusum lanwis we pikinini i stap yusum long haos,” hemia bambae i mekem se ol pikinini oli “kwik blong lanem mo kasem save samting.” From samting ya, oli stanemap program ya se “Mother Tongue-Based Multi-Lingual Education.” Program ya i blong givhan long ol pikinini long skul blong oli lanem prapa lanwis blong olgeta.\nWan long ol lanwis we oli jusum blong yusum long ol klasrum hemia Pangasinan. Be i gat wan problem. Hedmasta blong wan skul, i talem se i nogat plante buk long lanwis ya we ol studen oli save ridim. Buk Blong Ol Baebol Stori i kamaot long stret taem, hemia long asembli blong tri dei blong ol Witnes blong Jehova long Novemba 2012.\nLong asembli ya oli seremaot klosap 10,000 kopi blong buk ya. Ol pikinini mo ol papa mo mama oli glad tumas blong kasem wan buk long lanwis blong olgeta. Wan man mo woman blong hem, tufala i talem se: “Ol pikinini blong mitufala oli laekem buk ya tumas, from se i isi blong oli kasem save long hem.”\nAfta long asembli, sam Witnes oli tekem Buk Blong Ol Baebol Stori i go long wan skul long taon ya Dagupan. Ol tija long ples ya, oli glad tumas taem oli luk buk ya long Pangasinan. Ol Witnes oli givimaot bitim 340 buk. Kwiktaem nomo, ol tija oli stat blong yusum ol buk ya blong tijim ol pikinini blong rid long lanwis blong olgeta.\nOl Witnes blong Jehova oli glad tumas se buk ya i givhan long ol pikinini long skul. Wan long ol transleta we i givhan blong transletem Buk Blong Ol Baebol Stori i talem se: “Longtaem finis i kam, mifala i luksave se i impoten blong transletem ol buk long lanwis blong ol man, blong i kasem hat blong olgeta. Taswe ol Witnes oli traehad bigwan blong transletem Baebol mo ol buk we i tokbaot Baebol i go long plante narafala lanwis.”


COVID-19 Apdeit (Bislama)\nEpril 2020 Jeneral Konfrens\nOl Dia Brata mo Sista:\nOlsem we yumi bin luk plante long ol jenis raon long wol from KOVID-19 sik ia, mifala i bin stretem sam samting long misinari seves, tempol wok, mo ol wei we yumi stap kam tugeta mo stap wosip.\nLong ol las dei, i gat ol niufala gaedlaen oli kamaot long ol top man raon long wol we oli save long sik ia. Afta we mifala i toktok mo kaonsel tugeta olsem Fas Presidensi mo Kworom blong Olgeta Twelef Aposol, mifala i filim se bae i waes blong jenisim rod we bae Epril 2020 Jeneral Konfrens blong yumi bae i hapen.\nWanwan sesen, bae oli brodkastem aot long wan smol rum long Tempol Skwea. Fas Presidensi bae i prisaed mo bae i lidim olgeta sesen ia, mo olgeta ia nomo we oli bin invaetem olgeta blong givim toktok o prea, bae oli kam. Miusik blong konfrens ia, oli rekodem i stap finis.\nTaem mifala i mekem ol jenis ia, mifala i filim se mifala i save helpem olgeta we oli stap wok blong daonem sik ia blong go olbaot, mo stopem ol nogud wok blong bigfala sik ia. Mifala i talem tangkyu from ol pipol ia, mo stap gohed blong prea from olgeta. Plante stori long saed blong givhan long olgeta we oli stap long nid long ol trabol taem ia, i tajem mifala. Mifala i stap prea from ol gudfala blesing nomo blong Papa long Heven blong stap wetem yufala.\nKonfrens ia, bae i wan nambawan konfrens. Ol mesej blong trutok, blong hop, mo insperesen bae oli win taem yumi stap makem Restoresen blong gospel blong Jisas Kraes mo stap lukaot blong stap lisin gud long Hem.\nWetem tru hat,\nFas Presidensi mo Kworom blong Olgeta Twelef Aposol\nApdeit: Ol Jenis blong Tempol Wosip blong Smol Taem.\nOl jenis blong helt kondisen i stap jenis hariap nomo raon long wol mo i kam wan wari we i stap gro bigwan. Fulap gavman oli putum sam stop mo i nidim blong oli klosem sam tempol blong smol taem. Taem yumi stap gohed blong prea blong lukaotem blong balensem ol samting ia we oli limitim i go wetem nid blong gogohed blong mekem tempol wok, mifala i disaed blong mekem ol stop ia blong smol taem, we bae i stat long 16 Maj 2020 blong evri tempol raon long wol.\nLong ol ples we gavman o sam narafala samting we oli limitim long pablik mo/ o kam tugeta long saed blong relijin, stopem ol tempol aktiviti, proksi mo ol odinens blong olgeta we i laef bae i stop blong smol taem.\nLong ol ples we gavman, o nara rul oli no stopem evri aktiviti blong tempol, olgeta tempol odinens ia, blong olgeta we oli laef i stap, bae oli save gohed tru long apoenmen nomo: hasban mo waef mo pikinini wetem papa mo mama siling odinens mo tu, ol fas odinens mo ol endaomen odinens. Blong wan smol taem nomo, ol tempol proksi odinens bae oli no mekem.\nEvri tempol apatmen bae oli klos.\nOl Jos memba bae oli provaedem ol instraksen wetem ol taemtebol blong wetaem oli save mekem ol odinens we i laef. Wanwan man o woman, we oli putum taem blong ol apoenmen blong olgeta bae wok man blong tempol nao bae i kontaktem olgeta.\nBae ol tempol i mekem evri samting blong i mekem spred blong sik ia i go daon, we i tekem tu, blong mekem namba blong ol wok man blong tempol i go daon, limitim ol ges long ol laef odinens, mo folem ol gaedlaen blong wok wetem ol patron.\nSam moa infomesen bae oli givim i go long ol tempol presidensi, mo sam moa bae oli mekem sapos i gat nid long hem.\nMifala i stap luk fowod wetem bigfala hop long taem we bae ol tempol oli save wok fulwan mo blong i givim ol blesing blong tempol wok long ol memba mo ol bubu blong olgeta.\nApdeit: Oli Stopem blong Naoia, Ol Kam Tugeta blong Ol Jos Memba Raon long Wol\nOl lokol lida bae oli kaonsel blong talemaot stret olsem wanem blong mekem sakramen i stap blong ol memba long wan taem long wan manis\nFas Presidensi mo Kworom blong Olgeta Twelef Aposol blong Jos Ia blong Jisas Kraes blong Ol Lata-dei Sent, oli sendem leta ia long 12 Maj 2020, i go long ol Jos memba raon long wol.\nOl Dia Brata mo Sista,\nOlsem we oli promesem long leta blong 11 Maj 2020, bae mifala i gohed blong kontrolem ol situesen we oli stap jenis we i abaot korona vaeres raon long wol. Mifala i tekem kaonsel blong ol lokol Jos lida, ol lida blong gavman mo ol medikol speselis, mo askem Lod blong i gaedem mifala long ol situesen ia. Naoia, mifala i givim ol apdeit daereksen ia.\nStat naoia, evri kam tugeta we i pablik blong ol Jos memba, bae oli stop fastaem blong naoia; hemia i blong ful wol kasem taem oli givim wan moa notis. Hemia i tekem tu:\nOl stek konfrens, lidasip konfrens mo ol narafala bigfala kam tugeta\nEvri pablik wosip seves, we i tekem tu, ol sakramen miting\nOl aktiviti blong branj, wod mo stek\nLong ples we i posibol, plis mekem eni lidasip miting we i impoten tru long teknoloji. Ol kwestin blong save stret samting, yu save askem long ol lokol prishud lida. Bae oli givim moa daereksen long saed blong ol nara problem o situesen.\nOl bisop oli mas kaonsel wetem ol stek presiden blong save luk olsem wanem blong mekem sakramen i stap blong ol memba wan taem long wan manis.\nMifala i leftemap tingting blong ol memba long ol efot blong olgeta blong givhan blong kea long wanwan long olgeta. Yumi mas folem eksampol blong Sevya blong blesem mo leftemap spirit blong ol narawan.


Revelesen (Ol Samting we Jon i luk) 11:1-19\nWerem ol klos we oli wokem long bag mo i talemaot ol profet tok blong 1,260 dei (3)\nSeken trabol i kamtru finis, namba 3 trabol i stap kam (14)\nNamba 7 trampet (15-19)\n11 Nao mi kasem wan waelken we i olsem wan longfala stik,*+ mo wan voes i talem long mi se: “Yu girap, yu go mesarem tabu ples* long tempol blong God mo olta mo kaontem olgeta we oli stap mekem wosip long ples ya. 2 Be yad we i stap raonabaot long tempol, yu livim i stap mo yu no mesarem, from we ples ya i go finis long ol man blong ol narafala nesen, mo bambae olgeta ya oli stap purumbut long taon ya we i tabu,+ blong 42 manis.+ 3 Mi bambae mi sanem tu witnes blong mi, we tufala i werem ol klos we oli wokem long bag, blong tufala i talemaot ol profet tok blong 1,260 dei.” 4 Tufala ya i minim tufala oliftri,+ mo tufala ples blong putum laet,+ mo tufala i stap stanap long fored blong Masta blong wol.+ 5 Sipos ol enemi oli wantem spolem tufala, faea bambae i kamaot long maot blong tufala, i bonem olgeta. Hemia nao samting we bambae i hapen long man we i wantem spolem tufala. 6 Tufala ya i gat paoa blong blokem skae*+ blong i no gat ren+ long taem ya we tufala i stap talemaot profet tok. Mo tufala i gat paoa blong tanem ol wota i kam blad,+ mo blong mekem ol defdefren kaen sik i kam spolem wol. Tufala i save mekem ol samting ya enitaem nomo, olsem we tufala i wantem. 7 Taem tufala witnes ya i finisim wok blong tufala, bigfala wael animol we i kamaot long abys,* bambae i faet agensem tufala, i winim tufala, mo i kilim tufala i ded.+ 8 Mo bambae dedbodi blong tufala i stap long bigrod blong bigfala taon ya we Sodom mo Ijip, tufala i pija blong hem. Long taon ya nao, ol man oli nilim Masta blong tufala i ded long wan pos. 9 Mo long tri dei haf, olgeta grup blong man, mo ol man blong olgeta kantri, mo blong olgeta traeb, mo blong olgeta lanwis, bambae oli stap lukluk dedbodi blong tufala.+ Mo bambae oli no letem ol man oli putum ol dedbodi blong tufala long tomb. 10 Mo olgeta we oli stap long wol, oli glad tumas mo oli mekem lafet, mo bambae oli givgivim presen long olgeta from we tufala profet ya, tufala i stap mekem olgeta oli harem nogud. 11 Biaen long tri dei haf ya, paoa blong laef* we i kam long God i go insaed long tufala,+ nao tufala i stanap. Mo olgeta we oli luk samting ya, oli fraet tumas. 12 Nao tufala i harem wan bigfala voes i kamaot long heven, i talem long tufala se: “Yutufala i kam antap long ples ya.” Nao stret long fes blong ol enemi blong tufala, wan klaod i tekem tufala i go antap long heven. 13 Nao stret long taem ya, graon i seksek bigwan. Nao wan haf blong bigfala taon ya i brobrok, naen haf blong hem i stap, mo i gat 7,000 man oli ded. Mo ol narafala man we oli laef i stap oli fraet tumas, nao oli givim glori long God we i stap long heven. 14 Seken trabol+ ya i kamtru finis, be !yu luk! namba 3 trabol i stap kam kwiktaem nomo. 15 Namba 7 enjel i blo long trampet blong hem.+ Nao olbaot long heven, mi harem we olgeta oli stap singaot bigwan, oli talem se: “Kingdom blong wol i kam Kingdom blong Masta blong yumi+ mo blong Kraes blong hem,+ mo hem bambae i rul gogo i no save finis.”+ 16 Nao ol 24 elda+ ya we oli stap sidaon long tron* blong olgeta long fored blong God, oli bodaon we fes blong olgeta i kasem graon, mo oli wosipim God, 17 oli talem se: “Jehova* God, yu yu gat olgeta paoa, mo yu yu stap we yu stap,+ mo yu stap fastaem, bifo olgeta. Mifala i talem tangkiu long yu, from we yu yusum bigfala paoa blong yu, mo yu stat blong rul.+ 18 Be ol nesen oli kros tumas, mo yu tu yu kam kros, mo stret taem i kam blong yu jajem ol dedman, mo blong givim pei+ long ol profet we oli slef blong yu,+ mo long ol tabu man, mo long olgeta we oli fraet* long nem blong yu, mo long olgeta we oli no gat nem, mo long olgeta we oli haeman, mo blong spolem ol man ya we oli stap spolem wol.”+ 19 Nao tabu ples long tempol blong God long heven i open, mo mi luk bokis blong kontrak blong hem insaed long hem.+ Nao laetning i laet long skae, tanda i faerap, mo graon i seksek, mo ol bigbigfala ston blong aes oli folfoldaon, mo mi harem ol voes.\n^ NT: “kasem wan stik blong mesarem ol samting.”


!Mi Mi No Wantem Ded! | Wan Yangfala Mama i Jenisim Laef Blong Hem\nLANWIS Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Isoko Italian Japanese Javanese Jehu Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mizo Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Silozi Silozi Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nYvonne Quarrie i talem stori ya.\nYIA WE MI BON: 1964\nBIFO: MI MI WAN STRONGHED YANGFALA WE I GAT PIKININI\nMi mi bon long Paddington, wan eria long London we i gat plante man long hem. Mi laef wetem mama blong mi mo tri bigfala sista. Papa blong mi i man blong drong, taswe hem i no stap oltaem wetem mifala.\nTaem mi pikinini, Mama i tijim mi blong prea evri naet. Mi gat wan smol Baebol we i gat Ol Sam nomo long hem, mo taem mi ridim, mi mekemap sam tiun blong miusik, blong mi save singsing long hem. Mi tingbaot wan tok we mi bin ridim long wan buk we i talem se: “Wan dei bambae i no moa gat tumora.” Tok ya i mekem se mi no save slip long naet, mo mi stap tingbaot fiuja. !Mi mi no wantem ded! Taswe mi stap tingting se: ‘Laef i no hemia nomo, i mas gat sam samting moa. ?From wanem mi laef?’\nMi mi intres tumas long wok blong ol kleva. Mi traem blong toktok long ol dedman, mo mi wetem ol fren blong mi long skul mifala i stap go luk ol gref, mo mifala i wajem ol muvi blong fraet. Hemia i mekem mifala i glad mo mifala i fraet tu.\nTaem mi gat ten yia nomo, mi stat blong stronghed. Mi stat blong smok tabak, mo kwiktaem nomo mi slef blong hem. Biaen, mi stat blong smokem mariuana. Mo taem mi gat 11 yia, mi stat blong dring alkol. Mi no laekem tes blong hem, be mi laekem taem i mekem mi drong. Mi mi laekem miusik mo mi laekem danis. Enitaem nomo mi stap go long ol pati mo long ol naet klab. Oltaem mi stap aot long naet we i no gat man i luk mi, mo mi kambak bifo we i brok delaet. Long nekis dei mi taed tumas, mo oltaem mi stap ronwe long skul. Be taem mi stap long skul, plante taem mi dring alkol long en blong ol lesen.\nLong laswan yia blong mi long skul, ripot blong mi i nogud olgeta. Mama i no save se mi mi stronghed olsem, mo hem i no glad long mi mo i kros tumas long mi. Mitufala i rao bigwan, nao mi ronwe long haos. Blong smoltaem, mi stap wetem boefren blong mi Tony, we i wan rasta man. Hem i wan man blong brekem loa, i stap salem drag, mo ol man oli save se hem i wan rabis man blong faet. I no longtaem, mi gat bel mo mi bonem boe blong mitufala taem mi gat 16 yia nomo.\nFaswan taem we mi mitim ol Witnes blong Jehova, hemia taem mi stap long wan spesel haos blong ol mama we oli no mared. Ol haeman long ples ya oli mekem se mi stap long rum ya. Tu woman we tufala i Witnes, tufala i kam oltaem blong visitim ol yang mama long haos ya. Wan dei, mi joen long storian blong olgeta. Mi wantem pruvum se ol Witnes oli rong. Be tufala i yusum Baebol blong ansa long ol kwestin blong mi, mo tufala i mekem long fasin we i kwaet nomo. Tufala i kaen tumas, mo hemia i pulum tingting blong mi. Taswe mi agri blong stadi Baebol wetem tufala.\nMi lanem wan samting long Baebol we i jenisim laef blong mi. Taem mi yangfala, mi fraet blong ded. !Be mi faenemaot long tijing blong Jisas se i gat laef bakegen! (Jon 5:28, 29) Mo tu, mi lanem se God i rili kea long mi. (1 Pita 5:7) Ol tok blong Jeremaea 29:11, oli tajem hat blong mi. Jehova i talem se: “Mi nomo mi save ol plan we mi mekem finis from yufala. Mi mi wantem we bambae yufala i stap gud olwe, trabol bambae i no kasem yufala, mo bambae yufala i stap gogo, yufala i kasem ol samting ya we tingting blong yufala i stap long hem.” Mi mi stat blong bilif se mi save gat wan nambawan hop, hemia blong laef olwe long Paradaes long wol.—Ol Sam 37:29.\nOl Witnes blong Jehova oli soemaot bigfala lav long mi. Faswan taem we mi go long wan miting blong olgeta, mi harem se oli lavem mi mo oli kaen. !Evriwan oli luk mi olsem fren blong olgeta! (Jon 13:34, 35) Fasin blong olgeta i defren olgeta long fasin we wan jos i bin mekem long mi. Ol Witnes oli welkamem gud mi, nating se laef blong mi i nogud. Oli kea long mi, oli spenem taem wetem mi, mo oli givhan gud long mi taem mi nidim. Mi harem olsem se mi stap insaed long wan bigfala famle we i gat lav.\nTaem mi stadi Baebol, mi luksave se mi mas jenisim laef blong mi blong mekem i laenap wetem rul blong God. Be i had blong mi stopem smok. Mo long sem taem, mi luksave se i gat sam miusik we oli pulum mi blong smokem mariuana, taswe mi jenisim ol miusik we mi stap lesin long hem. Blong stopem fasin ya blong drong, mi no moa go long ol pati mo long ol naet klab, from we long ol ples ya nao mi stap dring alkol. Mo mi jusum ol gudfala fren we bambae oli givhan long mi blong jenisim laef blong mi.—Ol Proveb 13:20.\nSmoltaem biaen, Tony tu i stadi Baebol wetem ol Witnes. Taem ol Witnes oli yusum Baebol blong ansarem ol kwestin blong hem, hem tu i luksave se samting we hem i stap lanem i trutok. Ale hem i jenisim laef blong hem: hem i lego ol nogud fren blong hem, hem i no moa brekem loa, mo hem i no moa smokem mariuana. Mitufala i wantem mekem Jehova i glad, taswe mitufala i wantem stretem laef blong mitufala, blong mekem se boe blong mitufala i gruap long wan laef we i gud. Ale, long 1982, mitufala i mared.\n“Mi mi no moa wekap long naet mo wari long fiuja mo long ded”\nMi tingbaot se mi stap lukaot sam stori long Wajtaoa mo Wekap! * blong faenemaot olsem wanem samfala oli jenisim ol fasin we mi mi wantem jenisim. !Stori blong olgeta i rili leftemap tingting blong mi! Mo i mekem se mi gohed nomo, mi no stop. Mi prea oltaem long Jehova blong hem i no lego mi. Ale long Julae 1982, mi mo Tony i baptaes.\nTaem mi fren gud wetem Jehova, hemia i sevem laef blong mi. Mi mo Tony, mitufala i luksave se Jehova i sapotem gud mitufala taem mitufala i kasem ol trabol. Long ol hadtaem, mitufala i lanem blong dipen long Jehova. Mo mitufala i luksave se Jehova i givhan long mitufala mo i lukaot gud long famle blong mitufala.—Ol Sam 55:22.\nMi mi glad blong givhan long boe mo gel blong mi, blong tufala tu i save gud Jehova olsem mi. Mo naoia mi glad taem mi luk we ol pikinini blong tufala tu oli save God.\nMi mi no moa wekap long naet mo wari long fiuja mo long ded. Naoia evri wik, mi mo Tony i stap goraon long ol kongregesen blong ol Witnes blong Jehova, blong leftemap tingting blong olgeta. Mitufala i joen wetem olgeta blong tijim ol narafala se sipos oli bilif long Jisas, olgeta tu oli save kasem laef we i no save finis.\n^ par. 17 Ol Witnes blong Jehova oli wokem.\nTri Kwestin We Oli Jenisim Laef Blong Mi


3 I gat wan Farisi we nem blong hem Nikodimas, hem i wan lida blong ol man Jiu. 2 Hem i kam luk Jisas long naet, mo i talem long hem se: “Rabae, mifala i save se yu yu wan tija we God i sanem yu yu kam, from we i no gat man i save mekem ol merikel ya we yu stap mekem sipos God i no stap wetem hem.” 3 Nao Jisas i talem long hem se: “Tru mi talem long yu, sipos man i no bon bakegen, bambae hem i no save luk Kingdom blong God.” 4 Nikodimas i talem long hem se: “?Man we i bigman finis i save bon bakegen olsem wanem? Hem i no save gobak long bel blong mama blong hem, blong i bon bakegen.” 5 Jisas i ansa se: “Tru mi talem long yu, sipos man i no bon long wota mo long tabu spirit, hem i no save go insaed long Kingdom blong God. 6 Man we i bon long woman, hem i blong wol ya, be man we i bon long tabu spirit, hem i blong heven. 7 Yufala i no mas sapraes from we mi mi talem long yufala se: Yufala i mas bon bakegen. 8 Win i stap blu long ples we hem i wantem blu long hem, mo yufala i harem noes blong hem, be yufala i no save se i kam wea mo i stap go wea. Olgeta we oli bon long tabu spirit oli olsem tu.” 9 Nao Nikodimas i askem long hem se: “?Samting ya i save kamaot olsem wanem?” 10 Jisas i ansa se: “?Yu yu wan tija blong ol man Isrel, be yu no save ol samting ya? 11 Tru mi talem long yu, samting we mifala i savegud, mifala i tokbaot, mo samting we mifala i luk, mifala i talemaot, be yufala i no glad long ol tok blong mifala. 12 Sipos yufala i no bilif taem mi tokbaot ol samting blong wol ya nomo, ?olsem wanem bambae yufala i bilif sipos mi tokbaot ol samting blong heven? 13 Mo i no gat man i go antap long heven samtaem. Pikinini blong man,* hem nomo i kamaot long heven i kamdaon. 14 Bifo Moses i putum snek antap long wan longfala stik, nao i leftemap. Long sem fasin, bambae oli leftemap Pikinini blong man* i go antap, 15 blong olgeta man we oli bilif long hem, oli save kasem laef we i no save finis. 16 “God i lavem tumas ol man long wol, nao hem i givim stret Pikinini blong hem, wan nomo we hem i gat, blong olgeta man we oli soemaot se oli bilif long hem, oli no ded be oli kasem laef we i no save finis. 17 God i no sanem Pikinini blong hem i kam long wol ya blong i jajem ol man long wol, be blong hem i sevem ol man long wol. 18 Man we i soemaot se hem i bilif long hem, bambae oli no jajem hem. Be man we i no soemaot bilif, oli jajem hem finis, from we hem i no soemaot se hem i bilif long nem blong stret Pikinini blong God, wan nomo we hem i gat. 19 God i save jajem man from poen ya: Laet i kam finis long wol, be ol man oli laekem tudak, oli no laekem laet from we wok blong olgeta i rabis. 20 Man we i stap mekem ol rabis wok, hem i no laekem laet nating, mo hem i no kam long laet, from we ol wok blong hem bambae oli kam long klia ples.* 21 Be man we i mekem ol gudfala wok, hem i kam long laet from we ol wok blong hem bambae oli kam long klia ples, mo oli soemaot se hem i stap mekem ol samting we God i wantem.” 22 Afta long samting ya, Jisas mo ol disaepol blong hem oli go long Judia. Mo long ples ya, hem i stap longtaem lelebet wetem olgeta, mo i stap baptaesem ol man. 23 Jon tu i stap baptaesem ol man long Aenon, klosap long Salim, from we i gat plante wota long ples ya, mo ol man oli stap kam blong hem i baptaesem olgeta. 24 Long taem ya, oli no putum Jon long kalabus yet. 25 Ol disaepol blong Jon oli stap rao wetem wan man Jiu from kastom ya blong stap klin long fes blong God. 26 Afta, oli kam luk Jon mo oli talem long hem, se: “Rabae, yu save man ya we i bin stap wetem yu long narasaed Jodan Reva, mo yu stap talemaot hem long ol man, be naoia hem i stap baptaesem ol man, mo evri man oli go long hem.” 27 Nao Jon i talem long olgeta se: “Man i no save kasem wan samting sipos God i no givim long hem fastaem. 28 Yufala i witnes blong mi we mi mi talem se: ‘Mi mi no Kraes, be God i sanem mi mi go fastaem long hem.’ 29 Woman we i jes mared, hem i blong man we i jes mared long hem. Be taem fren blong man ya i stap stanap mo i harem hem i toktok, hem i harem gud tumas long voes blong hem. Long sem fasin, mi tu mi glad we mi glad. 30 Man ya, wok blong hem bambae i stap gohed blong kam antap, be mi, wok blong mi bambae i gohed blong godaon.” 31 Man we i kamaot antap, hem i hae moa long olgeta man. Man we i kamaot long wol, hem i blong wol, mo hem i tokbaot ol samting blong wol. Be man we i kamaot long heven hem i hae moa long olgeta narafala man. 32 Hem i witnes long ol samting we hem i luk mo i harem, be i no gat man i akseptem tok blong hem. 33 Man we i akseptem tok blong hem, hem i agri* long tok ya se God i tru. 34 Man we God i sanem hem, hem i talemaot ol tok blong God, from we taem God i givim tabu spirit long man, hem i no givim smosmol.* 35 Papa i lavem Pikinini, mo hem i putum olgeta samting long han blong hem. 36 Man we i soemaot se hem i bilif long Pikinini ya, bambae hem i gat laef we i no save finis. Be man we i no obei long Pikinini ya, bambae hem i no kasem laef ya, be kros blong God i stap long hem.\n^ NT: “putum mak.”


President Russell M. Nelson Bislama\nPresiden Russell M. Nelson I Leftemap Tingting blong Mas Gohed blong Lukaotgud taem Jos i Lukluk i Go Moa long Medel blong Wol Sik KOVID-19\nOl dia fren blong mi mo yufala we mi wok wetem. Long ol manis ia blong KOVID-19 wol sik ia, taem we wol ia i fesem ol jalenj olsem i neva bin gat bifo, mi glad tumas long bigfala namba blong eksampol blong fet, strong paoa long tingting, mo lav olsem hemia blong Kraes we mi bin luk. Tangkyu blong givim seves mo stap lavlavem yufala olsem we Sevya i wantem yumi mekem.\nYumi talem tangkyu tumas from daereksen, we i bin help, we ol lida blong gavman, helt, mo sosaeti oli bin givim blong kipim yumi stap sef. Mo bae yumi gohed blong prea mo stap lukaotgud we lukaotgud long yumi. Sefti mo gudlaef blong yufala, oltaem bae i faswan long ol wari blong mifala.\nTaem yumi lukaot mo muv i go long wan moa nomol wei blong laef, ol lida blong Jos bae oli gohed mo folemap infomesen mo skelem se wetaem bae yumi save mit bakegen long ol mitinghaos mo tempol blong yumi long ol defren ples. Yumi save se ol odinens blong tabu tempol, yumi nidim blong mekem olgeta. Oli gat mining long taem we i no save finis.\nBambae mifala i talemaot klia, step folem step, wetaem mo weaples ol kam tugeta, mo ol nara aktiviti blong Jos bae oli save stat bakegen. Ol niu niufala jenis long misinari seves oli stap gohed naoia.\nBe naoia i stap, yumi stap glad long pis ia we i saen aot long Lod Jisas Kraes. Pis ia bae i gohed blong fulumap yumi wetem hop mo glad. Papa blong yumi long Heven mo Pikinini blong Hem we Hem i Lavem Tumas, Tufala i lavem yumi, mo Tufala i save gud yumi mo bambae Tufala i blesem wanwan long yumi.\nMi lavem yufala, ol dia brata mo sista blong mi, mo talem stret long yufala se i gat ol gudfala dei we oli stap kam yet. !Komitmen blong yumi blong stap folem Lod, i no gat en!


Wok Blong Translesen Long Meksiko Mo Long Sentrol Amerika\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Bashkir Basque Bislama Catalan Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English Estonian Ewe Fante Finnish French Galician Georgian German Greek Haitian Creole Hausa Hiligaynon Hungarian Icelandic Iloko Indonesian Italian Japanese Kabyle Kannada Kikaonde Kinyarwanda Kirghiz Kirundi Kisi Kisonge Kongo Korean Krio Lithuanian Luo Malagasy Malay Malayalam Maya Mingrelian Nahuatl (Central) Nahuatl (Huasteca) Nahuatl (Northern Puebla) Norwegian Oromo Otomi (Mezquital Valley) Persian Polish Portuguese Portuguese (Portugal) Punjabi Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Silozi Slovenian Spanish Swahili Swedish Tahitian Tajiki Tankarana Tarascan Telugu Tigrinya Tlapanec Tojolabal Tongan Totonac Tsonga Turkish Turkmen Tzeltal Tzotzil Ukrainian Umbundu Urdu Uzbek Uzbek (Roman) Valencian Vezo Welsh Xhosa Zapotec (Isthmus) Zulu\nLong Meksiko mo Sentrol Amerika, i gat samwe long 290 transleta we oli laef long sikis defren kantri, mo oli transletem ol buk i go long bitim 60 lanwis. ?From wanem oli traehad olsem? Hemia from we taem man i kasem buk long wan lanwis we i isi blong kasem save, ol tok ya oli tajem hat blong hem.—1 Korin 14:9.\nSam transleta we oli wok long branj ofis blong ol Witnes blong Jehova long taon blong Meksiko, oli muv i go long ol taon we ol man oli toktok lanwis blong olgeta. ?Hemia i givhan long olgeta olsem wanem? Hem i mekem se ol transleta oli save harem mo toktok long ol lanwis ya we oli stap transletem ol buk i go long hem, mo hemia i mekem se i isi long olgeta blong transletem ol buk long fasin we man i kasem save long hem.\n?Wanem tingting blong ol transleta long jenis ya? Federico we i stap transletem ol buk i go long lanwis ya Guerrero Nahuatl, i talem se: “Long ol ten yia we mi stap long taon blong Meksiko, mi faenem wan famle nomo we i toktok lanwis blong mi. Be naoia, long taon we translesen ofis i stap long hem, !klosap evri man oli toktok lanwis ya!”\nKarin we i stap transletem ol buk i go long lanwis ya Low German, i stap long Chihuahua, wan taon blong Meksiko. Hem i talem se: “Taem mi stap wetem ol Mennonite, samting ya i givhan gud long mi blong save gud lanwis. Mifala i laef mo wok long wan smol taon, mo taem mi lukluk i gotru long wido, mi luk ol man we oli save kasem gudfala samting from wok blong translesen we mifala i mekem long ples ya.”\nNeyfi i laef long translesen ofis long Mérida, Meksiko. Hem i talem se: “Taem mifala i stap mekem Baebol stadi wetem ol man Maya, mifala i luksave ol toktok we ol man ya oli no kasem save long hem. Ale taem mifala i transletem ol buk, mifala i traem faenem wan narafala rod blong talem ol toktok ya.”\n?Olsem wanem wok blong translesen i givhan long ol man? Traem tingbaot eksampol ya: Blong 40 yia finis, Elena i stap go long ol miting blong ol Witnes blong Jehova. Be oli mekem miting ya long lanwis Spanis, mo hem i no kasem save nating long samting we oli stap talem, from we hem i toktok lanwis Tlapanec. Hem i talem se: “Mi mi wantem nomo blong stap long ol miting.” Be taem Elena i stadi long wan buklet long lanwis Tlapanec, hem i lavem Jehova moa, mo hemia i pulum hem blong i givim laef blong hem i go long Jehova, mo long 2013, hem i tekem baptaes. Elena i talem se: “Mi mi talem tangkiu long Jehova from we hem i letem mi mi kasemsave gud long Baebol.”\nSerem Serem Wok Blong Translesen Long Meksiko Mo Long Sentrol Amerika


Classic bohemianand bohemianboho bohemianall bohemianat bohemianthe bohemiansame bohemiantime, bohemianthese bohemianlight bohemiangreen bohemiancow bohemianleather bohemiandiamond bohemianearrings bohemianwith bohemiana bohemiannatural bohemianwood bohemianaccent bohemiancircle bohemianwill bohemianadd bohemiana bohemiancool bohemianvibe bohemianto bohemianany bohemianoutfit. bohemianDress bohemianup bohemianor bohemiandress bohemiandown! bohemianClassic bohemianenough bohemianfor bohemiana bohemianlittle bohemianblack bohemiandress, bohemianjeans bohemianand bohemianBirkenstocks bohemianor bohemianto bohemianspice bohemianup bohemianyour bohemiansweats bohemianwhen bohemianyou've bohemianbeen bohemianstuck bohemianin bohemianthe bohemianhouse bohemianfor bohemiansix bohemianmonths bohemianstraight. bohemian:-) bohemian bohemianCool bohemianand bohemianfunky! bohemianA bohemiantrue bohemianone bohemianof bohemiana bohemiankind bohemianstatement bohemianpiece!They bohemianmeasure bohemian2.5" bohemianin bohemianlength, bohemian1.25" bohemianat bohemianthe bohemianwidest bohemianCustom bohemianrequests bohemianwelcome.\nChainmaille Braceletchain mail, Ace Pridechain mail, Helm Weave Chainmailchain mail, Black Grey White and Purplechain mail, Asexual Pride Jewelry\norange earrings, Stunning long light orange dichroic glass earrings dangly Fused glass jewelry dangle drop sterling silver ear wires earrings


Aesea 33 | Baebol Long Intenet | Niu Wol Translesen\nJajmen mo hop blong ol stret man (1-24)\nJehova hem i Jaj, Man Blong Givim Loa, mo King (22)\nBambae i no gat wan man i talem se: “Mi mi sik” (24)\n33 !Sore tumas long yu! Yu yu man blong spolem samting, be i no gat man i spolem yu yet,+Yu man blong girap agensem narafala, be man i no girap agens long yu yetTaem yu stop blong spolem samting, bambae oli spolem yu.+ Taem yu stop blong girap agensem narafala, bambae oli girap agens long yu. 2 Jehova, plis yu soemaot se yu sore long mifala.+ Hop blong mifala i stap long yu. I gud evri moning yu kam han*+ blong mifala,Yes, yu kam sevia blong mifala long taem blong trabol.+ 3 Ol man oli ronwe taem oli harem noes blong ol man we oli stap singsingaot. Taem yu girap, ol nesen oli go wanwan.+ 4 Olsem ol lokis we oli hivap from samting we oli wantem tumas, bambae ol man oli hivimap olting blong yu we oli tekemaot long taem blong faet,Ol man bambae oli resis i go from, olsem ol bigfala grup blong ol lokis we oli flae i go from wan samting. 5 Bambae ol man oli leftemap Jehova,From we hem i stap antap we antap. Bambae hem i mekem Saeon i fulap long jastis mo stret fasin. 6 Hem nao i mekem se ol samting long taem blong yu oli stap strong oli no jenis. Plante samting blong sevem man,+ waes, save mo fasin blong fraet* long Jehova,+Hemia sas samting blong hem. 7 !Yufala i luk! Ol strong man blong olgeta oli stap krae bigwan long rod,Ol mesenja blong pis oli krae we oli krae. 8 Ol bigrod oli stap nating nomo,I no gat man i stap wokbaot i pas long ol smol rod. Hem* i brekem kontrak ya finis,Hem i sakemaot ol taon ya finis,Hem i soemaot se hem i no kea long eni man.+ 9 Graon i harem nogud tumas* nao i kam slak we i slak. Lebanon i sem,+ hem i stap kam roten. Saron i kam olsem draeples finis,Mo Basan wetem Kamel tufala i seksekemaot ol lif blong tufala finis.+ 10 Jehova i talem se: “Naoia bambae mi girap,Naoia bambae mi leftemap mi wan,+Naoia bambae mi soemaot mi wan. 11 Yufala i gat bel long drae gras mo yufala i bonem ol stamba blong wit. Tingting* blong yufala bambae i kakae yufala olsem wan faea.+ 12 Mo ol man bambae oli kam olsem laem ston we man i bonem. Mo bambae oli laetem faea long olgeta, sem mak olsem we man i katemdaon ol ropnil.+ 13 !Yufala we i stap longwe, yufala i lesin long samting we bambae mi mekem!!Mo yufala we i stap klosap, yufala i talemaot paoa blong mi! 14 Ol man blong mekem sin long Saeon oli fraet tumas,+Ol man blong apostasi oli seksek we oli seksek, oli se:‘?Hu long yumi i save laef long ples we i gat faea we i stap bonem evri samting?+ ?Hu long yumi i save laef wetem laet blong faea we i no save ded samtaem?’ 15 Man we i gohed blong wokbaot folem stret fasin,+We oltaem i stap talem ol samting we oli tru,+Mo i sakemaot fasin blong giaman, mo fasin blong trikim man blong kasem samting,Mo han blong hem i no wantem mane we narafala i givim blong haedem fasin we i no stret, i bitim we hem i karem,+Mo i satem sora blong hem, i no lesin long ol man we oli stap plan blong mekem blad i ron,Mo i satem ae blong hem, blong i no luk samting we i nogud, 16 Bambae hem i save stap long ol hae ples. Mo sefples blong hem blong haed, bambae i stap long ol bigfala ston we oli strong gud,Bambae hem i kasem bred blong hem,Mo wota we hem i stap kasem, bambae i neva finis.”+ 17 Bambae ae blong yu i luk wan king we i naes tumas,Bambae oli luk wan graon we i stap farawe. 18 Long hat blong yu bambae yu tingbaot bakegen* taem blong fraet ya:“?Wehem sekretari??Wehem man ya we i stap skelem ol takis?+ ?Wehem man ya we i stap kaontem ol taoa?” 19 Bambae yu no moa luk ol man we fasin blong olgeta i raf,Hemia ol man ya we lanwis blong olgeta i had tumas blong save,*Mo toktok blong olgeta i no klia, man i no naf blong kasemsave.+ 20 !Yu luk Saeon, taon blong ol lafet blong yumi!+Ae blong yu bambae i luk Jerusalem olsem wan gudfala ples blong stap, we i kwaet gud,Wan tent we bambae i no save muv.+ Bambae neva oli pulumaot ol aean blong tent ya,Mo bambae i no gat wan long ol rop blong hem i brok. 21 Be long ples ya Hae Man ya Jehova,Bambae i stap olsem wan rijen blong ol reva blong yumi, yes ol bigfala kanal,We i no gat wan seling bot blong faet i save go long hemMo i no gat wan bigfala sip i save pas klosap long hem. 22 From we Jehova hem i Jaj blong yumi,+Jehova hem i Man Blong Givim Loa blong yumi,+Jehova hem i King blong yumi,+Yes, hem i Man ya we bambae i sevem yumi.+ 23 Ol rop blong yu bambae oli slak, oli hang i stap nomo,Oli no save holem mas o pulum sel i open. Long taem ya, ol man bambae oli seraotem bigfala hip blong ol samting ya we oli winim long faet,Ol man we leg blong olgeta i nogud, olgeta tu bambae oli karem plante long ol samting ya.+ 24 Mo bambae i no gat wan man long ples ya* i talem se: “Mi mi sik.”+Ol man we oli stap long graon ya, God bambae i fogivim ol rong blong olgeta.+\n^ NT: “paoa.”\n^ Hemia i stap tokbaot enemi.\n^ MNT: “kam drae.”\n^ NT: “yu tingting dip long.”\n^ PT: “i dip blong kasemsave.”\n^ NT: “wan man we i laef long ples ya”


Ol Faeawol - Get Safe Online Vanuatu\nFrom intenet hem wan pablik netwok, eni konekted kompiuta bae i save faenem mo konektem hem i go long eni narafala konekted kompiuta. Wan faeawol hem i wan baria bitwin long intenet mo kompiuta blong yu o netwok. Yu tingting long hem olsem wan strong dediketed sekuriti gad we i stap stopem eniwan blong kam long kompiuta blong yu sapos oli no stap long ges list, o eniwan we hem i stap liv sapos we oli nogat pemisen.\nWan faewol i protektem yu agensem:\nOl haka we oli wantem brek i go insaed long kompiuta.\nOl wom – ol taep blong vaeres we oli spred long wan kompiuta i go long wan narafala kompiuta ova long intenet.\nSamfala aotgoing trafik we oli kamap long wan vaeres infeksen.\nWanem wan faewol hem i NO mekem:\nWan faewol hem i no naf hemwan blong garanti long sekuriti, be hem i fes laen blong difens. Yu mas tekem tu ol narafala protektiv step we oli stetem long websaet ia. Be, wan faeawol i provaedem smol nomo o nogat proteksen agensem olgeta ia:\nSapos yu givim pemisen long ol narafala kompiuta oli konek i go long blong yu.\nSapos oii swijim of, disebelem o kontenem plante long ol eksepsen o ol open pot.\nMoa long ol vaeres.\nEni kaen long frod o kriminol aktiviti onlaen.\nSapos yu o wan vaeres i krietem wan bak doa tru long faewol.\nOl pipol wetem ol fisikal akses long kompiuta blong yu o netwok.\nOl data we oli introdusim long kompiuta be i no onlaen, eksampol tru long USB konekted divaes, CD/DVD ets.\nOl atak afta wan netwok oli bin sotemaot.\nTrafik we i apia olsem se hem i lejitimet.\nBe, i nogat wan long ol samting ia i givim wan rision blong oli NO save instolem wan faeawol, from hemia nomo i no naf blong komplet sekuriti.\nHem i sefgud blong tingting se intenet sevis provaeda blong yu hem i no provaedem eni kaen blong faeawol, from hemia mekem sua se yu gat raet softwe blong protektem yu.\nOl taep blong faeawol\nOl pesonal faeawol\nOl pesonal faeawol oli sud instolem olgeta long wanwan kompiuta we i konek long intenet mo i monitorem (mo blokem we hem i gat nid) intenet trafik. Oli save olgeta olsem ol ‘ol sofwe faeawol’ o ‘ol desktop faewol’.\nWindos Faeawol hem i wan besik pesonal faeawol. Hem i fri, mo hem i gat wetem ol Windos opereting sistem. Long Windos 8, Windos 7 mo Vista, Faeawol difol blong oli aktiv, olsem ia yu no nid blong wari blong konfigurem yuwan.\nSapos yu wantem, yu save riplesem Windos Faeawol wetem wan narafala pesonal faeawol long jois blong yu, inkludum taep we oli inkoperetem sam long ol intenet sekuriti pakej, o stanalon faeawol sofwe we oli save daonlodem long intenet, samfala hem i fri of jaj.\nMedium-saes mo ol bigfala bisnes ating oli nidim wan hadwe faeawol – wetem ol pesonal faeawol – we i dipen long konfiguresen blong IT infrastrakja blong olgeta. Intenal o ekstenal IT sapot risos blong yu bae oli save rekomendem, sosem, instolem mo konfigurem wan gudfala mo stret wan blong bisnes nid blong yu.\nJekem sapos Windos faeawol blong yu oli swijim on\nLong Windos 10 and 8 go long Kontrol Panel, selektem Sistem mo Sekuriti, afta selektem Windos Faeawol. Windos Faeawol stet hem i stap anda long Hom o ol wok (praevet) netwok.


Ol Wok blong ol Aposol 5:1-42\n5 Be i gat wan man, nem blong hem Ananaeas, mo waef blong hem Safaera, tufala i salemaot sam propeti blong tufala. 2 Nao Ananaeas i tekem haf mane blong olgeta, i kam givim long ol aposol. Be hem i holemtaet haf i stap. Mo woman blong hem tu i save samting ya.+ 3 Nao Pita i talem se: “Ananaeas, ?weswe yu yu letem Setan i kam spolem tingting blong yu olsem, nao yu giaman+ long tabu spirit,+ yu stap holembak haf pei blong graon ya? 4 Taem yu no salemaot yet, hem i blong yu nomo. Mo taem yu salemaot, pei blong hem tu i blong yu. ?Weswe yu jusumaot long tingting blong yu blong mekem olsem? Yu yu no giaman long ol man, be yu giaman long God ya.” 5 Taem Ananaeas i harem tok ya, hem i foldaon mo i ded. Mo olgeta we oli harem nius ya, oli fraet tumas. 6 Nao ol yang man oli girap, oli kavremap bodi blong hem long ol pis kaliko, oli karem i go aotsaed nao oli go berem hem. 7 Klosap tri aoa i pas, nao waef blong hem i kam insaed. Be hem i no save samting we i hapen. 8 Nao Pita i talem long hem se: “Yu talemaot long mi. ?Hemia ful praes blong graon we yutufala i salem?” Nao woman ya i talem se, “Yes, hemia nao.” 9 Nao Pita i talem long hem se: “?From wanem yutufala i mekem plan olsem blong traem trikim spirit blong Jehova?* !Yu luk! Ol man we oli go berem hasban blong yu, oli stap long doa, mo bambae oli karem yu tu yu go aotsaed.” 10 Nao wantaem nomo, hem i foldaon klosap long leg blong Pita, mo i ded. Taem ol yang man ya oli kam insaed, oli luk we hem i ded finis, nao oli karem hem i go aotsaed, oli go berem hem klosap long hasban blong hem. 11 Nao olgeta man long kongregesen mo olgeta we oli harem nius blong samting ya, oli fraet tumas. 12 Nao ol aposol oli stap mekem plante merikel mo plante samting blong sapraes long fes blong ol man,+ mo oltaem oli stap joen wanples long Vranda Blong Solomon.+ 13 I tru, ol narafala oli fraet blong go joen wetem olgeta, be olgeta man oli stap presem olgeta. 14 Antap long samting ya, plante man mo plante woman oli bilif long Masta, mo namba blong olgeta i stap kam plante moa.+ 15 Mo oli tekem ol sikman blong olgeta oli kam, nao oli putum olgeta oli stap slip long ol bed mo mat long rod. Oli mekem olsem, blong bambae taem Pita i pas long ples ya, be sipos sado blong hem nomo i kasem sam long olgeta, bambae oli gud bakegen.+ 16 Mo plante man long ol taon klosap long Jerusalem, oli stap karem ol sikman i kam wetem ol man we ol spirit we oli no klin oli stap spolem olgeta, mo olgeta evriwan oli kam gud bakegen. 17 Be hae pris mo ol man we oli stap wetem hem, we oli blong sekt* blong ol Sadusi, oli jalus tumas. 18 Nao oli arestem ol aposol mo oli putum olgeta long kalabus.+ 19 Be long naet, enjel blong Jehova* i openem doa blong kalabus ya,+ mo i lidim olgeta i go aotsaed, mo i talem long olgeta se: 20 “Yufala i go long tempol, mo yufala i gohed blong talemaot long ol man ol tok ya blong laef.” 21 Afta we oli harem tok ya, oli go insaed long tempol taem i brok delaet, mo oli stap tijim ol man. Be hae pris mo olgeta we oli stap wetem hem, oli go mo oli singaot ol memba blong Sanhedrin* wetem ful asembli blong ol elda blong Isrel, oli kam wanples, mo oli sanem sam gad oli go long kalabus blong tekem ol aposol oli kam stanap long fes blong olgeta. 22 Be taem ol ofisa ya oli go kasem kalabus, oli no luk ol aposol ya. Nao oli kambak oli talemaot long olgeta, 23 oli se: “Doa blong kalabus i lok mo i fasgud, mo ol gad oli stap stanap long doa, be taem mifala i openem doa, i no gat man insaed.” 24 Taem kapten blong tempol mo ol jif pris oli harem ol tok ya, tingting blong olgeta i paspas, oli no moa save wanem bambae i hapen. 25 Nao wan man i kam, i talem long olgeta se: “!Luk! Ol man ya we yufala i putum olgeta long kalabus, oli stap long tempol, mo oli stap tijim ol man.” 26 Nao kapten ya wetem ol ofisa blong hem, oli go tekem olgeta oli kam, be oli no mekem i strong long olgeta from we oli fraet se ol man bambae oli stonem olgeta.+ 27 Nao oli tekem olgeta oli kam stanap long fes blong Sanhedrin.* Ale hae pris i tok long olgeta, 28 i talem se: “Mifala i givim strong oda long yufala finis se bambae yufala i no moa yusum nem ya,* blong tijim ol man.+ !Be luk! Yufala i mekem Jerusalem i fulap finis wetem ol tijing blong yufala. Mo yufala i wantem mekem se ded blong man ya i fol blong mifala.”+ 29 Nao Pita wetem ol narafala aposol oli talem se: “Mifala i mas obei long God we i rula blong mifala, i bitim we mifala i obei long ol man.+ 30 Yufala i kilim Jisas finis, taem yufala i hangem hem long pos.* Be God blong ol olfala blong yumi i mekem hem i laef bakegen.+ 31 God i leftemap hem i stap long raetsaed blong hem,+ i mekem hem i kam Nambawan Man+ mo Sevia.+ Hem i mekem olsem blong ol man Isrel oli save tanem tingting blong olgeta, nao hem i save fogivim sin blong olgeta.+ 32 Mo mifala i witnes blong ol samting ya,+ mifala wetem tabu spirit ya+ we God i givim long olgeta we oli stap obei* long hem, we hem i rula blong olgeta.” 33 Taem oli harem tok ya, oli kros we oli kros* mo oli wantem kilim olgeta oli ded. 34 Be wan long olgeta we hem i Farisi mo i wan tija blong Loa we ol man oli tinghae long hem, nem blong hem Gamaliel,+ hem i stanap insaed long Sanhedrin,* mo i talem long ol soldia blong oli tekem ol aposol oli go aotsaed fastaem. 35 Nao hem i talem long ol haeman ya se: “Ol man Isrel, yufala i mas tingting gud long samting we yufala i wantem mekem long ol man ya. 36 I no longtaem i pas, man ya Tudas i girap, we hem i stap talem se hem i wan man. Mo i gat samwe long 400 man we oli go joen long pati blong hem. Be ol man oli kilim hem i ded finis, mo ol man blong hem oli go wanwan, mo pati blong hem i finis finis. 37 Biaen long hem, long taem we ol man oli stap rejistarem nem blong olgeta, man Galili ya Judas i girap mo i pulum ol man oli biaen long hem. Be man ya tu i ded finis, mo olgeta we oli folem hem, oli go wanwan olbaot. 38 From samting ya, mi mi talem long yufala se yufala i livim ol man ya, yufala i no mekem wan samting long olgeta. From we sipos samting ya i tingting o i wok blong man nomo, bambae hem i no save gotru. 39 Be sipos samting ya i kamaot long God, bambae yufala i no naf blong winim olgeta.+ Maet bambae yufala i faenemaot se yufala i stap faet agens long God stret.”+ 40 Ale oli folem advaes blong hem, nao oli singaot ol aposol oli kam, oli wipim* olgeta,+ mo oli givim oda long olgeta blong oli stop blong yusum nem blong Jisas blong toktok long ol man. Biaen, oli letem olgeta oli go fri. 41 Nao oli goaot long Sanhedrin,* mo oli glad+ from we God i luk olgeta se oli naf blong kasem sem long fes blong ol man from nem blong Jisas. 42 Mo evri dei, insaed long tempol mo long ol haos wanwan,+ oli gohed we oli no stop nating blong tijim ol man mo blong talemaot gud nius blong Jisas ya we hem i Kraes.+


Baebol Lesen Blong Ol Pikinini—Leta Blong Hed Kampani\nYufala We i Ridim Buk Ya:\nYumi we yumi wosipim Jehova, yumi lavem Tok blong hem Baebol. Yumi bilif se ol stori blong bifo we oli stap long Baebol oli tru. Mo tu, Baebol i givim ol advaes we yumi save trastem long saed blong laef, mo i soemaot ol samting we Jehova i mekem long ol man we hem i lavem. (Ol Sam 119:105; Luk 1:3; 1 Jon 4:19) Yumi wantem tumas blong givhan long ol narafala, blong oli kasem save long ol nambawan trutok long Baebol. Taswe, mifala i glad blong raetem buk ya, ?Yu Lanem Wanem Long Ol Stori Blong Baebol? Hemia sam smol save long saed blong buk ya.\nTaem mifala i rerem buk ya, mifala i tingbaot ol pikinini fastaem, be buk ya i save givhan tu long ol bigman we oli wantem kasem save moa long Baebol. From we Baebol i blong yumi evriwan, i gud yumi evriwan i ridim ol stori ya, mo yumi traem lanem sam samting we bambae oli givhan long yumi blong kasem trufala glad.\nOl Baebol stori ya oli tokbaot ol man blong bifo, stat long taem ya we God i wokem wol. Mifala i traehad blong mekem ol stori oli klia mo oli isi blong kasem save, mo blong putum olgeta long stret oda folem ol yia we oli hapen.\nBuk ya i no talem ol stori blong Baebol nomo. Mifala i traehad tu blong jusum ol tok mo ol pija we oli mekem ol stori oli laef, mo oli soemaot filing blong ol man long ol stori ya.\nBuk ya i soemaot se Baebol i tokbaot ol man, mo i pulum yumi blong lanem samting from olgeta we oli obei long Jehova mo olgeta we oli no obei. (Rom 15:4; 1 Korin 10:6) I gat 14 haf long buk ya. Long stat blong evri haf, i gat wan sot fastok blong talemaot sam samting we yumi save lanem long haf ya.\nSipos yu gat pikinini, maet yu ridim wan stori wetem hem mo tokbaot ol pija. Nao yutufala i save ridim ol vas blong Baebol we stori ya i stanap long olgeta. Givhan long pikinini blong i luksave se samting we hem i lanem long buk ya i kamaot long Baebol. Yu save yusum sem rod taem yu wantem soemaot ol bigfala tingting blong Baebol long wan man.\nMifala i wantem se buk ya i givhan long ol yangfala mo ol olfala we hat blong olgeta i stret, blong oli lanem samting long Tok blong God mo folem long laef blong olgeta. Olsem nao, bambae oli save joen wetem famle blong Jehova blong wosipim hem.\nOl Stori Blong Baebol—Leta Blong Hed Kampani


PM Salwai i adresem tede namba 6 miting blong ol Vanuatu misen long Eratap - Gavman Blong Vanuatu\nOlsem wei yumi everiwan isave, Ministri blo Foren Afea hemi kat wan bigfala responsability lo saed blo managem relasens blo Vanuatu wetem ol internasonal kommuity mo blo defendem ol interes blo yumi aotside. Hemi kat wan duti blo protektem positive image blo Vanuatu lo intanasol level lo wan profesenol way.\nKafman through lo Ministri blo Foren Afea hemi traem best blo hem too blo ensure sei ol representasens wei yumi kat overseas whether diplomatically or through lo consular appointment oli strategic mekem sei yumi save leveragem additional support ikam lo kaontri blo yumi blo complementem ol development efforts blo yumi. Hemi mekem too sei yumi save inkrisim ol economic opportunities through lo ol initiatives wei Kafman hemi agri blo karem aot.\nLo beginning blo this year kafman hemi bin launchem niufala Nasonal Sustainable Developmen Plan blong kaontri blong yumi. Yumi callem document ia “Vanuatu 2030” from hemi chartem vision blong kaontri mo hemi overarching policy framework blong achivem wan Stable, Sustainable mo Prosperous Vanuatu ova long nekis fifteen yia. Niufala plan ia hemi founded lo Christian mo Melanesian values mo principals in particular custom blo yumi wei hemi deferentiatem yumi lo ol narafala fren kaontri.\nNasenol vision mo framework blong action we hemi outline insaed long plan ia hemi bin kamaot tru long ol priorities we ol pipol blong yumi oli talem, ova long wan tri-yia consultation program we hemi kaveremap evri province blo yumi.\nKavman hemi komitim hem wan, lo implementation, monitoring mo reporting blong progress. However, sakses blong document ia, hemi dipenden long collective onaship mo collaborative partship bitwin ol pipol, kavman, komuniti lidas, bisnis, civil society, mo ol divelopmen patnas.\nHemi important blo yufala imas familiarisem yufala wetem ol policy priorities inside lo plan ia mo usum olsem wan tool lo ol wok wei yufala stap mekem lo ol diferen missions blo yumi blo attractem assistance lo bilateral level mo too, attractem ol investors blo kam invest lo kaontri blo yumi.\nIn addition lo Nasonal Sustenabol Plan blo yumi or “Plan blo ol Pipol” kafman wei yumi leadim hemi olso putum aot sam key policy priorities wei yumi wantem achievim during term blo this parliament. Ol ting-ting insaed lo ol documents ia oli complementem good each other especially reaffirmation lo commitment blo yumi towods ol gudfala reform wei ol past mo current kafman oli stap instrodusum. Ol refoms ia oli ol necessary building blocks blo tekem kaontri blo yumi iko lo nekis level lo development blo hem.\nTaem yumi luk-luk insaed lo ol documents ia, mbae yu notem sei productive sector hemi continue blo stap lo top blo priority as yumi stap preparem yumi lo implementation blo ol differen trade agreements mo too graduasen blo yumi lo LDC status lo 2020.\nInfrastrakja developmen hemi olso remain lo list blo ol priorities blo kafman. Yumi nidim ol rods, wharfs, mo airports blo enablem connectivity lo ol narafala services mo sectors blo yumi wei yumi wantem increasim espeseli lo agriculture, tourism mo market aotside lo future.\nKafman mbae hemi traem best blo hem blo createm gud environmen blo encouragem public-private partnership mo ol joint ventures.\nRole blo yufala mo ol staff blo yufala lo ol differen missions blo yumi especially blo securem ol new markets hemi kam more crucial naoia bitim bifo. Further, kafman hemi nidim support blo yufala lo ol initiative blo hem anda Economic Sector including attraction blo ol Foren Investor; sapot lo social sectors especially lo education mo helt, mo espeseli sapot iko down lo ol provincial kafman blo yumi through ol sister city agreemens for example mo too, sapot lo environment sector.\nMore specifically in terms lo ol storian blo yumi today, continuation lo implementation blo ol foreign policies blo yumi wei oli playem sam critical role especially blo attractem sapot lo ol fren kaontry blo yumi blo complementem wanem kafman hemi stap traem blo mekem oli importan mo mi wantem reiteratem olgeta.\nKafman hemi continue blo maintainem Non-Alignment Policy blo hem. Hemi conducive blo createm wan good working relationship wetem all partners blo yumi. Yumi wei yumi representem country aotside imas continue blo bearem hemia in mind during lo ol negotiations moo l discussions blo yumi.\nMinistry blo Foreign Affairs through lo yufala hemi mas continue blo upholdem policy blo voicem stand blo yumi lo eradication blo colonialism lo wol. Colonialism lo ol differen forms oli no help blo promotem freedom, hemi mekem sei ol populasen wei oli colonized oli no save achievim full potential blo olgeta lo saed blo developmen.\nLo note ia, Ministry blo Foreign Affairs hemi mas sapotem kafman lo ol efforts blo hem blo helpem ol pipol blo West Papua. Yumi kat historical experience olsem ol colonized people. Yumi save storian lo fasen wei through lo colonial rule yumi lusum ol rights blo yumi. Experience ia nao hemi formem basis blo policy blo kafman lo issue blo decolonization.\nPromotion blo Human Rights hemi wan important samting too lo foreign policy blo yumi and yumi mas mekem everi effort blo maintenem hemia. Right blo ol man olsem ol human beings hemi must continue to be respected.\nMi mekem kol iko lo Ministry blo Foren Afea through lo yufala blo mas usum everi bilateral mo multilateral opportunity blo promotem ol development interest blo yumi.\nLo meeting blo yumi lo week ia, Kafman mbae hemi interest bigwan blo harem report blo ol different Missions, blo harem how you stap usum ol privilege wei yufala ikat through lo ol positions blo yufala blo negotiatem ol development opportunities blo sapotem ol developmen priorities blo Kafman, mo ol aspirasen blo ol pipol blo Vanuatu.\nOlsem Head blo Kafman mi stap askem yufala blo negotiatem plante more economic cooperation agreements blo save helpem yumi implementem ol ting-ting mo plans wei Kafman hemi kat. Further, Ministry hemi need blo increasim ol negotiations wetem tufala bigfala partners blo yumi lo region lo side blo visa-waiver special arrangements blo specified periods olsem wei ol distant partners blo yumi lo European Union mo ol narafala bilateral partners oli mekem. Hemi important blo sapotem stronger economic integration insaed lo region blo yumi.\nWan important samting too wei istap kam wan issue hemi membership blo yumi lo ol regional mo internasonal organisations. Ministry blo Foreign Affairs hemi need blo wok wetem ol differen agencies blo Kafman blo prioritizem ol membership ia. Plante oli stap costem yumi nomo but benefit blo hem ino kasem ol pipol blo yumi. Plante wei yumi benefit lo olgeta yumi kat ol arears lo ol contribusens blo yumi from resos hemi limited.\nMinistry blo Foreign Affairs through lo yufala hemi need blo strengthenem relations wetem new bilateral mo multilateral partners. Ol traditional partners blo yumi oli kat ol programs mo areas wei oli stap sapotem yumi lo hem. Wetem increase lo ol differen demands mo ol emerging needs yumi need blo luk mo widely more explorem new opportunities.\nWhile mi stap listim ting-ting wei kafman hemi wantem ministry blo collaborate more lo hem olsem part blo foren policy blo hem, central kafman hemi kat obligation too blo ensure sei yumi resorcem gud ol missions blo yumi.\nYumi demandem service delivery but yumi mo kivim enaf resource blo ensure sei oli save karem aot ol wok blo olgeta efficiently mo effectively.\nLo ol visits wei mi mekem ikam lo samfala missions blo yumi mi noticim wan recurring issue blo shortage blo resources. Hemi no help nating taem ol diplomats blo yumi oli mas stap wori too lo administrative matters olsem money blo rent blo ofis mo cost blo utilities lo ol different country wei yumi established lo hem. Hemi no reflect gud lo status mo important role wei yumi expectem ol missions blo oli mekem.\nMi therefore mekem wan kol iko lo technicians blo yumi blo oli mas wok collaboratively blo ensure sei yumi putum stop lo samting ia. Sapos yumi wantem more investors, sapos yumi wantem additional bilateral assistance then yumi mas kivim ol right tools lo ol pipol blo yumi blo mekem wok blo olgeta.\nBlo finis, mi wantem congratulatem yufala ol diplomats blo Vanuatu bakeken mo Ministry blo Foren Afea lo ol wok wei yufala stap mekem lo nem blo kaontri mo pipol blo Vanuatu. Mi stap wishim yufala all the best lo ol wok blo yufala lo remainder blo this year 2018.\nMi luk forwod blo harem ol reports wei mbae yufala sharem wetem yumi tudei mo ol issues wei mbae yumi wok tugeta blo addressem.\nTankio tumas lo attention.


Oli givim tok\nOli lidim miting blong prij\nOli lukaot long Haos Kingdom\nBaebol i tokbaot tu grup blong ol Kristin man we oli lukaot long ol wok long kongregesen, hemia ol elda mo ol man blong givhan. (Filipae 1:1, lukluk Diksonari long Baebol long Bislama.) Long evri kongregesen, i gat sam elda mo sam man blong givhan. ?Ol man blong givhan oli mekem wanem wok?\nOli givhan long ol elda. I gat sam man blong givhan we oli yangfala, mo i gat sam we oli olfala. Be olgeta evriwan oli fren gud wetem Jehova, mo oli traehad blong mekem gud wok blong olgeta. Yumi save trastem olgeta. Plante taem wok blong olgeta, hemia ol smosmol wok we oli mas mekem bakegen mo bakegen, mo ol wok we oli mekem wetem han blong olgeta. Ol wok ya i impoten. Taem oli lukaot gud long ol wok ya, ol elda oli gat moa taem blong tijim ol man blong God mo blong leftemap tingting blong olgeta.\nOli mekem ol defren kaen wok. Sam man blong givhan oli soem ples blong sidaon long ol man we oli kam long miting. Sam narafala oli lukaot long ol maekrofon, mo ol buk, mo ol kaon, mo oli talem wanem ples we ol brata mo sista oli mas go prij long hem. Oli fiksimap ol samting long Haos Kingdom we i brok. Maet ol elda oli askem long olgeta blong oli givhan long sam olfala. Taem ol man blong givhan oli glad blong mekem enikaen wok, evriwan long kongregesen oli gat bigfala respek long olgeta.—1 Timoti 3:13.\nOli soemaot gudfala eksampol. Ol man blong givhan oli mas gat ol gudfala fasin we Baebol i talem. Ol tok blong olgeta long miting oli mekem bilif blong yumi i strong. Taem oli lidim yumi long wok blong prij, yumi wantem wok strong moa. Oli wok gud wetem ol elda, mo samting ya i givhan blong mekem kongregesen i glad mo i joen gud. (Efesas 4:16) Sloslo, olgeta tu oli save kam naf blong mekem wok blong elda.\n?Ol man blong givhan oli wanem kaen man?\n?Oli mekem wanem wok?\nTaem yu go long miting, i gud yu traem storian wetem wan elda no wan man blong givhan. Yu save mekem olsem gogo yu save olgeta evriwan wetem ol famle blong olgeta tu.


Oli Glad Nomo Blong Mekem Wok Long Meksiko | Stadi\nLANWIS Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Silozi Silozi Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nYUMI glad tumas blong luk plante yangfala Witnes we oli mekem laef blong olgeta i no fasfas, blong oli save mekem moa long wok blong Jehova. (Mat. 6:22) ?Wanem sam samting long laef blong olgeta we oli jenisim? ?Wanem ol trabol we oli kasem? Blong faenem ansa, i gud yumi tokbaot samfala we oli stap mekem wok blong Jehova long Meksiko.\n“MITUFALA I MAS JENISIM SAM SAMTING”\nDustin mo Jassa\nDustin mo Jassa, tufala i blong Yunaeted Stet. Tufala i mared long Jenuware 2007. Tufala i wantem tumas blong laef long wan seling bot. Ale, smoltaem afta we tufala i mared, tufala i pem wan seling bot mo tufala i laef long hem blong wan yia. Bot blong tufala i angka klosap long Astoria, hemia long Oregon. Hem i wan bigfala taon, we raon long hem i gat ol hil we i fulap long ol tri, mo i gat ol bigbigfala hil wetem sno antap long olgeta. Ples ya i no longwe tumas long Solwota blong Pasifik. Dustin i talem se: “!Evri ples we yu luk, oli naes we oli naes!” Tufala i talem se: “Long bot blong mitufala, mitufala i laef long wan smol spes nomo blong 7.9 meta. Mitufala i wok haftaem, mitufala i joen long wan kongregesen we i toktok narafala lanwis, mo sam samtaem mitufala i mekem wok blong haftaem paenia.” Taswe, tufala i ting se tufala i no mekem laef blong tufala i fasfas, mo tufala i trastem Jehova. Be biaen, tufala i luksave se tingting blong tufala i trikim tufala nomo. Dustin i talem se: “Mitufala i spenem plante taem blong fiksimap bot blong mitufala, i bitim we mitufala i givhan long kongregesen. Mitufala i save se, sipos mitufala i wantem putum wok blong Jehova long fasples long laef blong mitufala, mitufala i mas jenisim sam samting.”\nJassa i talem se: “Bifo we mi mared, mi stap long Meksiko, mo mi joen long wan kongregesen we ol brata mo sista oli toktok Inglis. Mi glad tumas blong wok wetem kongregesen ya, mo mi wantem blong gobak long kongregesen ya bakegen.” Tufala i wantem tumas blong go prij long wan narafala ples. ?Tufala i mekem wanem blong tingting blong tufala i stap long mak we tufala i wantem kasem? Long famle stadi blong tufala, tufala i ridim ol stori blong ol brata sista we oli go prij long narafala ples we i gat plante kakae long garen we oli rere finis blong man i go tekem. (Jon 4:35) Dustin i talem se: “Mitufala tu i wantem harem gud olsem.” Sam fren blong tufala long Meksiko, oli talem long tufala se i gat wan niufala grup long ples ya we i nidim moa man blong prij. Ale, Dustin mo Jassa tufala i mekem desisen blong go. Tufala i lego wok blong tufala, tufala i salem bot blong tufala, mo tufala i go long Meksiko.\n“HEMIA BESWAN DESISEN WE MITUFALA I MEKEM”\nDustin mo Jassa tufala i stap long taon ya Tecomán. Ples ya i klosap yet long Solwota blong Pasifik, be hem i samwe 4,345 kilometa long saot blong Astoria. Dustin i talem se: “Mitufala i ting se ples ya hem i wan ples we win i kolkol, mo i gat ol naesfala hil. Be i defren olgeta. Ples ya i hot tumas mo i gat plante stamba blong laman.” Fastaem, tufala i no save faenem wok. Tufala i no moa gat mane, taswe evri wik, tufala i kakae raes mo bin nomo. Jassa i talem se: “Be stret long taem we mitufala i taed long kakae ya, ol Baebol stadi blong mitufala oli stat blong givim manggo, banana, popo mo plante frut blong laman.” Samtaem biaen, tufala i faenem wan wok, hemia blong wok wetem wan skul blong lanem lanwis. Skul ya i stap long Taewan, mo tufala i mas yusum Intenet blong mekem wok ya. Mane we tufala i kasem, i givhan long tufala blong pem ol samting we tufala i nidim.\n?Dustin mo Jassa, tufala i harem olsem wanem long niufala ples we tufala i stap long hem? Tufala i talem se: “Hemia beswan desisen we mitufala i mekem long laef blong mitufala. Mitufala i fren gud moa wetem Jehova mo wetem mitufala. Mitufala i neva ting se bambae i olsem. Evri dei, mitufala i mekem plante samting tugeta. Mitufala i go prij tugeta, tokbaot olsem wanem blong givhan long ol Baebol stadi blong mitufala, mo rerem ol miting. Mo tu, mitufala i no moa wari olsem fastaem. Naoia mitufala i kasem save wan samting we mitufala i no save bifo. Hemia trutok blong promes ya we i stap long Ol Sam 34:8, ‘Yu traem trastem [Jehova]. Bambae yu faenemaot we hem i tru.’”\n?WANEM I PULUM PLANTE TAOSEN MAN BLONG MEKEM MOA WOK?\nMoa long 2,900 brata mo sista, we plante long olgeta oli gat 20 kasem 30 yia, mo samfala oli mared, samfala oli no mared, oli go long ol ples long Meksiko, we i nidim moa man blong talemaot gud nius blong Kingdom. ?From wanem ol Witnes ya oli wantem mekem wok ya? Oli askem kwestin ya long wan grup blong olgeta, mo oli talem tri risen we oli pulum olgeta blong mekem olsem. ?Wanem ol risen ya?\nLeticia mo Hermilo\nOli wantem soemaot se oli lavem Jehova mo ol man. Leticia i baptaes taem hem i gat 18 yia. Hem i talem se: “Taem mi givim laef blong mi long Jehova, mi kasem save se mi mas mekem wok blong hem wetem olgeta hat mo olgeta laef blong mi. Ale, blong soemaot se mi lavem Jehova tumas, mi wantem yusum moa taem blong mi mo paoa blong mi blong mekem wok blong hem.” (Mak 12:30) Taem Hermilo i gat bitim 20 yia, hem i go prij long ples we i nidim moa man blong talemaot gud nius blong Kingdom. Bifo long taem ya, hem i wok long wan bang, long wan bigfala taon we nem blong hem Monterrey. Hem i harem gud long laef blong hem. Be hem i talem se: “Mi luksave se beswan rod blong soemaot se mi lavem ol man, hemia blong givhan long olgeta blong oli bilif long God.” (Mak 12:31) Ale, hem i aot long Monterrey, mo i go stap long wan taon we i smol moa. Biaen hem i mared long Leticia.\nOli wantem kasem tru glad we i stap olwe. Jes afta we Leticia i baptaes, hem i folem wan sista we i paenia longtaem finis, blong go long wan taon farawe blong prij. Tufala i stap wan manis long taon ya. Leticia i talem se: “Mi mi sapraes tumas. Mi harem gud tumas taem mi luk we ol man oli lesin long gud nius blong Kingdom. Long en blong manis, mi tingting se, ‘!hemia nao samting we mi wantem mekem long laef blong mi!’” Sem mak long Essly. Hem i wan sista we i no mared mo naoia hem i gat bitim 20 yia. Taem hem i bin stap long hae skul, hem i storian wetem plante Witnes we oli go prij long ol ples we i nidim man blong prij. Hem i luk glad we oli kasem long wok ya, ale, hem tu i wantem mekem wok ya. Hem i talem se: “Taem mi luk ol brata mo sista ya oli glad mo oli smael, samting ya i mekem se mi tu mi wantem gat wan laef olsem olgeta.” Plante sista oli talem sem toktok olsem Essly. Yes, i gat moa long 680 sista we oli no mared, mo oli stap prij long ol ples long Meksiko we i nidim moa man blong prij. !Hemia wan nambawan eksampol we ol yangfala mo ol olfala tu oli save folem!\nOli wantem se laef blong olgeta i hapi mo i gat mining. Afta we Essly i finisim hae skul blong hem, hem i kasem wan skolasip blong go long yunivesiti. Ol narafala yangfala oli talem se i gud we hem i tekem skolasip ya, mo i go long yunivesiti. Olsem nao hem i save kasem pepa blong hem, hem i save faenem wan wok, gat wan trak, mo i save tekem taem blong go visitim ol narafala ples. Be Essly i no folem advaes blong olgeta. Essly i talem se: “Plante long ol fren blong mi we oli Kristin, oli mekem ol samting ya, mo mi luk se oli no moa putum tingting blong olgeta long ol mak long saed blong spirit. Mo tu, mi luk se oli kam kros from ol problem we oli kasem, taem oli joen moa long ol samting blong wol ya. Mi mi wantem yusum yangtaem blong mi blong mekem wok blong Jehova fulwan.”\nRacquel mo Phillip\nEssly i tekem sam kos we i halpem hem blong faenem wan wok, we i save givhan long hem blong mekem wok blong paenia. Mo biaen, hem i go long ples we i nidim moa man blong talemaot gud nius blong Kingdom. Be i no hemia nomo. Hem i traehad tu blong lanem lanwis blong ol man Otomi mo Tlapaneco. Naoia i mekem tri yia finis we hem i stap long ol ples ya blong prij. Hem i talem se: “Taem mi tingbaot wok we mi mekem long ples ya we i nidim moa man blong prij long hem, samting ya i mekem laef blong mi i hapi mo i gat mining. Antap long samting ya, hem i mekem se mi fren moa wetem Jehova.” Phillip wetem waef blong hem Racquel, tufala i blong Yunaeted Stet. Tufala i gat bitim 30 yia mo tufala i talem se. “Wol ya i stap jenis kwiktaem tumas, ale plante man oli harem se laef i olbaot nomo. Be taem mifala i go prij long ol ples we plante man oli lesin long ol tok blong Baebol, samting ya i mekem se laef blong mifala i gat mining. !Mitufala i harem gud tumas!”\n?OLSEM WANEM BLONG WINIM OL TRABOL WE OLI HAPEN?\nI tru se i gat sam trabol tu we oli hapen, taem man i go prij long ol ples we i nidim moa man blong prij. Wan long ol trabol ya, hemia mane. ?Bambae yu karem mane wea, blong yu save pem ol samting we yu nidim? Blong yu save kasem mane we yu nidim, yu mas rere blong jenisim fasin blong laef blong yu, blong i laenap wetem fasin blong laef blong ol manples. Verónica, wan sista we i paenia longtaem finis, i eksplenem se: “Long wan ples we mi stap long hem, mi rerem mo mi salem ol kakae we oli no sas. Long wan narafala ples, mi salem klos mo mi katem hea. Long ples we mi stap long hem naoia, mi klinim haos mo mi tijim ol yangfala papa mo mama blong oli save olsem wanem blong toktok long ol pikinini blong olgeta.”\nWan narafala trabol hemia kalja mo kastom. I no isi blong laef wetem ol man we kalja mo kastom blong olgeta i defren long hemia blong yu. Hemia nao samting we i hapen long Phillip mo Racquel, taem tufala i stap prij long wan ples we ol man oli toktok Nahuatl. Philip i talem se: “Fasin blong laef blong olgeta i defren olgeta.” ?Wanem i givhan long tufala blong tufala i stretem tingting blong tufala? Racquel i talem se: “Mitufala i tingbaot ol gudfala samting long ol man Nahuatl. Olgeta oli joen gud wetem famle blong olgeta, oli trastem olgeta, mo oli kaen long ol narafala. Mitufala i lanem plante samting taem mitufala i stap long ples ya, mo taem mitufala i wok wetem ol brata mo sista we oli manples.”\n?YU MAS MEKEM WANEM?\nSipos yu wantem go prij long wan narafala ples we i nidim moa man blong talemaot gud nius, ?wanem sam samting we yu mas mekem naoia, blong yu save go? Ol brata mo sista we oli bin mekem olsem finis, oli talem se: Bifo we yu go, yu mas stat blong mekem laef blong yu i no fasfas, mo yu mas lanem blong harem gud long ol samting we yu gat. (Fil. 4:11, 12) ?Yu save mekem wanem bakegen? Leticia i talem se: “Mi mi no wantem ol wok we oli blokem mi blong mi no moa save go samples. Mi laekem wan wok we i givim janis long mi blong muv i go samples eni taem.” Hermilo i talem se: “Mi lanem blong kuk, wasem ol klos, mo aeanem klos.” Verónica i talem se: “Taem mi stap wetem famle blong mi, mi givhan blong klinim ol samting, mi lanem blong rerem ol kakae we oli gud be oli no sas. Mi lanem tu blong sevem mane.”\nAmelia mo Levi\nLevi mo Amelia tufala i blong Yunaeted Stet mo tufala i mared eit yia finis. Tufala i tokbaot olsem wanem samting we tufala i talem long prea blong tufala, i givhan long tufala blong tufala i save go long Meksiko. Levi i talem se: “Mitufala i kaontem hamas mane we mitufala i nidim blong mitufala i save laef long Meksiko blong wan yia. Mo mitufala i prea long Jehova blong i givhan long mitufala blong kasem stret mane ya we mitufala i nidim.” Long wan manis nomo, tufala i kasem stret mane ya, mo kwiktaem nomo tufala i go long Meksiko. Levi i talem se: “Jehova i ansa long prea blong mitufala, taswe naoia mitufala i mas go.” Amelia i talem se: “Mitufala i ting se bambae mitufala i stap blong wan yia nomo, be naoia mitufala i stap seven yia finis mo mitufala i no tingbaot nating blong aot long ples ya. Taem mitufala i stap long ples ya, mitufala i luksave olsem wanem Jehova i givhan long mitufala. Evri dei, mitufala i luk olsem wanem Jehova i gud.”\nAdam mo Jennifer\nAdam mo woman blong hem Jennifer, tufala i blong Yunaeted Stet. Tufala i go prij long wan ples long Meksiko we ol man oli toktok Inglis. Tufala tu i talem se prea i impoten tumas. Tufala i se: “Yu no mas wet long taem we yu ting se i stret. Sipos yu wantem go prij long ples we i nidim moa man blong prij, yu mas tokbaot long prea, mo biaen, yu mas wok folem prea blong yu. Yu mas mekem laef blong yu i no fasfas, yu raet long branj ofis we i lukaot long ples we yu wantem go long hem, yu wokemaot praes, mo biaen, yu save go.” * Sipos yu mekem olsem, bambae yu harem gud long laef blong yu, mo bambae yu strong long saed blong spirit.\n^ par. 21 Blong kasem save moa, yu lukluk haf ya “Yu Yu Save ‘Kamkros Long Masedonia’?” long Kingdom Wok Blong Yumi blong Ogis 2011.\n?Wanem spesel trening blong olgeta we oli talemaot Kingdom fultaem?


Ol Vaeres & Ol Narafala Malwe - Get Safe Online Vanuatu - Bislama\nPlante long yumi i save long ol denja mo konsekwens blong kompiuta mo ating ol mobael divaes we malwe i infektem olgeta, be pikinini blong yu i save long ol isu ia? Mo sapos oli olsem, i no wan samting we yu wari long hem?\nYu save faenem samfala gudfala advaes blong blokem ol vaeres, spawe mo ol narafala malwe blong oli no infektem kompiuta blong yu taem yu klik long ples ia, mo, long mobael divaes blong yu taem yu Klik long ples ia.\nOlsem wan general rul, help blong kipim pikinini blong yu mo ol kompiuta blong yu mo ol narafala divaes oli sef taem yu intsolem intenet sekuriti softwe mo mekem sua se yu stap apdeitem. Talem long pikinini blong yu blong no tanem of vaeres skana o faewol, i nomata we yu ting se i save mekem wan gem hem i spid. Yu no tingting long hem nomo!